ได้ยินชื่อเสียงของร้าน Cafe Maybe มาสักระยะแล้ว แต่ไม่เคยได้แวะสักที คราวนี้มีโอกาสเลยขอแวะลองสักหน่อย

ร้าน Cafe Maybe ร้านคาเฟ่เล็กๆ ที่มีดีกว่าร้านอื่นๆทั่วไป โดยนอกจากกาแฟที่เป็นเอกลักษณ์แล้ว ยังมีเครื่องดื่มอื่นๆที่หลากหลาย ขนมเบเกอรี่โฮมเมด และอาหารทานเล่นที่ทำสดๆใหม่ๆทุกวัน ซึ่งเหมาะสำหรับคนที่รักสุขภาพมากค่ะ

ส่วนภายในร้านก็ตกแต่งไว้อย่างน่ารัก เรียกได้ว่าใส่ใจในทุกรายละเอียดเลยก็ว่าได้ รวมถึงความสวยงามของอาหารและเครื่องดื่มที่เสิร์ฟให้ลูกค้าอีกด้วย บอกได้เลยว่าปลื้มปลิ่มมากค่ะ

ที่นี้เรามาดูรายการของว่างที่สั่งไปกันดีกว่าว่ามีอะไรบ้าง
- Shoestring Fries + Cheese (75฿) เป็นเฟรนช์ฟรายด์ทอดกรอบๆแล้วราดด้วยซอสชีส เสิร์ฟมาพร้อมซอสมะเขือเทศและซอสพริก เมนูนี้ถึงจะดูธรรมดาแต่โดนใจมากค่ะ
- Brown Spinach Hamcheese (79฿) เป็นแซนด์วิชขนมปังโฮทวีทที่ข้างในสอดไส้แฮมและผักโขมอบชีส เป็นแซนด์วิชที่กรอบนอกนุ่มในและอร่อยมากค่ะ

ส่วนของหวานมีดังนี้
- Chocobanana Lava + Strawberry (129฿) เป็นช็อคโกแลตลาวาเสิร์ฟมาพร้อมไอศกรีมที่เราสามารถเลือกรสชาติได้เองตามใจชอบ ท้อปปิ้งด้วยกล้วยหอม สตรอว์เบอร์รี่ และวิปครีม เป็นอีกเมนูที่แนะนำเลยค่ะ ตัวช็อคโกแลตลาวาทำออกมาได้กำลังดี แถมไม่หวานเกินไป ทานคู่กับท้อปปิ้งแล้วฟินมากค่ะ
- Chocobanana Pancake (99฿) เมนูนี้เป็นแพนเค้ก เสิร์ฟมาพร้อมไอศกรีม 1 ลูกที่เราสามารถเลือกรสชาติได้ตามต้องการ คราวนี้เลือกเป็นดาร์กช็อคโกแลต ท้อปปิ้งด้วยกล้วยหอมและวิปครีม นอกจากนี้ยังมีซอสช็อคโกแลตมาให้ราดได้ตามใจชอบด้วยค่ะ 

ตบท้ายด้วยบรรดาเครื่องดื่มที่สั่งมาลิ้มลองดังนี้
- Hot Hazelnut Macchiato (65฿) เมนูนี้ถูกสร้างสรรค์ด้วยกาแฟเอสเพรสโซ่ผสมนม น้ำเชื่อม และราดด้วยซอสเฮเซลนัทเข้มข้นบนฟองนมที่ตกแต่งลวดลายไว้อย่างสวยงาม กลิ่นเฮเซลนัทช่างหอมยั่วยวนใจ และชงออกมาได้รสชาติที่กลมกล่อมไม่หวานจนเกินไป
- Hot Mocha Latte (65฿) เป็นมอคค่าร้อนที่วาดลวยลายสวยๆบนฟองนมแบบมืออาชีพ นอกจากนี้ยังชงออกมาได้รสชาติที่โดนใจมากที่สุดเลยค่ะ บอกได้เลยว่าช่างดีงาม
- Hot Green Tea Latte (59฿) เป็นชาเขียวนมร้อน สีสันสวยงาม ส่วนรสชาติจะมีกลิ่นหอมเฉพาะตัวของชาเขียวแทรกอยู่ด้วยค่ะ และหวานกำลังดี
- Blue Curacao (69฿) เมนูนี้เป็นอิตาเลี่ยนโซดา แต่จะไม่ค่อยเปรี้ยวเท่าไร เลยขอเพิ่มระดับความเปรี้ยว (10฿) จึงได้รสชาติเปรี้ยว หวาน ซ่า โดนใจค่ะ
- Lemon Rose (69฿) เมนูนี้เป็นอิตาเลี่ยนโซดาเหมือนกัน แต่จะออกกลิ่นของโรสและไม่ค่อยเปรี้ยวเลยขอเพิ่มระดับความเปรี้ยวอีกเช่นกัน (+10฿) ออกมาได้รสชาติเปรี้ยวถึงใจเลยค่ะ

บรรยากาศ 
เป็นร้านคาเฟ่เล็กๆแต่แฝงไปด้วยความน่ารักทุกอณู และใส่ใจในรายละเอียดของการตกแต่ง

บริการ
พนักงานที่นี้น่ารักดีค่ะ คอยบริการอย่างยิ้มแย้มแจ่มใส

รสชาติ
เรื่องรสชาติต้องให้เต็ม 10 ค่ะ ไม่ว่าจะเป็นอาหารหรือเครื่องดื่มก็สามารถทำออกได้รสชาติดีในทุกๆเมนูที่ได้ทานไปเลยก็ว่าได้ค่ะ 

ราคา
ราคานี้ถือว่าไม่สูงเลยค่ะเมื่อเทียบกับคุณภาพและรสชาติที่ได้รับ ถือว่าเกินคุ้ม

ใครผ่านมาแถวเมืองเอกหรือม.รังสิต ลองแวะมาชิมกันดูนะคะ ถือว่าเป็นร้านน่านั่งร้านนึงในระแวกนี้เลยก็ว่าได้ค่ะ ถ้ามีโอกาสก็อยากให้ลองมาชิมกันดูค่ะ